寄浙漕王子文野以思君令人老五字爲韻得詩五首  其二
作者：王邁
朝代：宋

paragraphs: 我友半湖海，知心吾子文。
君忙我已老，事事不如君。
君生通貴家，我出寒素門。
君披貂毛裘，我著犢鼻褌。
戲綵君有母，列鼎共凊溫。
我早失烏哺，空山悵白雲。
弱冠君有子，世科將襲芬。
我子方垂髫，詩禮未有聞。
凡此皆不如，官職不必論。